شربل بعيني خمر أشعاري
وعا ريشتو دوزنت أوتاري
بكلمتو بيتمايل الإحساس
وشعرو حنين وخزنة دراري
لو جيت شبّه شعرك بإلماس
الإلماس حدّو بيطلع عياري
شعرك عبير الورد والأنفاس
موّنت منّو جوع أفكاري
شعرك قيم ما في إلو مقياس
فارض وجودو بحكم إجباري
شعرك ضمير الخابيه والكاس
هنيّال يللي بطيبتو داري
ومن قبل ما غصن العمر ييباس
والريح يندب عطر أزهاري
تارك كتابي صومعه للناس
تالشعر يسكب دمع تذكاري
وإنت تبقى بقلبك الحسّاس
تحفظ يا شربل كل أسراري